钦定古今图书集成/明伦汇编/官常典/第400卷 > 王士性
## 钦定古今图书集成/明伦汇编/官常典/第400卷 > 王士性

按《明外史王宗沐传》：“王士性，字恒叔，由确山知县征
授礼科给事中。首陈天下大计，言朝廷要务：二曰亲
章奏、节财用、官司要务，三曰有司交网、督学科条、王
官考核、兵戎要务，四曰中州武备、《晋地要害》《北寇机
宜》，辽左战功。疏凡数千言，深切时弊，多议行。诏制鳌
山灯。未几，慈宁宫火，士性请停前诏，帝纳之。杨巍议”
斥丁此吕，士性劾巍阿辅臣申时行，时行纳巍邪媚，
皆失大臣谊。寝不行。时行，士性座主也。久之，疏言：“朝
廷用人，不宜专取容身缄默，缓急不足恃者。请召还
沈思孝、吴中行、艾穆、邹元标、黄道瞻、蔡时鼎、闻道立、
顾宪成、孙如法、姜应麟、马应图、王德新、卢洪春、彭遵
古、诸寿贤、顾允成等。”忤旨，不报。迁吏科给事中，出为
四川参议。历太仆少卿。河南缺巡抚，廷推首王国、士
性次之。帝特用士性，士性疏辞，言“资望不及国。”帝疑
其矫，且谓国实使之，遂出国于外，调士性南京。久之，
就迁鸿胪卿，卒。